Aquest cap de setmana se celebra la V Fira de Nadal amb la participació de 28 establiments
12 de desembre de 2019

La V Fira de Nadal del Comerç de l'Eliana se celebrarà aquest pròxim cap de setmana del 14 i 15 de desembre en la Plaça del País Valencià i s'ampliarà al carrer Puríssima, on se situarà la zona d'hostaleria. Aquesta cita anual està organitzada per l'Associació Eliana Poble Comercial, amb la col•laboració de la Regidoria de Promoció Econòmica, i amb l'objectiu de promoure les compres nadalenques en l'àmplia, de qualitat i variada oferta dels establiments locals.

Després de l'èxit de la quarta edició, la fira comptarà amb la participació d'un total de 28 establiments de diversos sectors econòmics, entre botigues de roba i complements, floristeries, serveis i hostaleria. Una oferta comercial que continua creixent i que rep una gran acceptació per part del públic, que cada any augmenta en nombre de visitants.

La Fira oferirà, a més, un complet programa d'activitats familiars en el qual no faltaran actuacions musicals i d'entreteniment, promocions o tallers i variades i divertides sorpreses. A més, el Tren Nadalenc recorrerà durant les dues jornades els carrers del centre de la localitat per a contemplar la decoració especial típica d'aquestes dates. Com a novetat, enguany s'accedirà a ell amb tiquets que es podran aconseguir amb cada compra realitzada en la fira. Una altra de les cites que no faltarà serà la desfilada de moda que cada any atrau a més espectadors o la presència del Pare Noel, que visitarà la plaça per a recollir els desitjos dels més menuts.

La inauguració amb les autoritats serà el dissabte a les 11 del matí i, a continuació actuarà el Coret de la Unió Musical de l'Eliana. A la vesprada, l'Ajuntament s'il•luminarà amb l'encesa de la seua façana, l'arbre de la plaça i el Betlem municipal a les 17.45. La primera jornada firal es tancarà a les 22 hores. El diumenge, tornarà l'activitat comercial a partir de les 10 del matí i comptarà amb la presència de la cantant elianera Melani, després del seu pas per Eurojunior, que interpretarà la seua cançó ‘Mart’ des del balcó de l'Ajuntament a partir de les 12 del migdia. La clausurarà d'aquesta cinquena edició tindrà lloc després de l'actuació de Cor de la Unió Musical, a les 19.30 hores.

La regidora de Comerç, Marta Andrés, ha convidat als veïns de l'Eliana i d'altres municipis pròxims a conèixer l'oferta comercial de la localitat i a ultimar les compres en els establiments més pròxims, “per a continuar mantenint viu un dels motors econòmics del municipi”.